Document ID: 32011R1131

ΚΑΝΟΝΙΣΜΌΣ (ΕΕ) αριθ. 1131/2011 ΤΗΣ ΕΠΙΤΡΟΠΉΣ
της 11ης Νοεμβρίου 2011
για την τροποποίηση του παραρτήματος ΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τους γλυκοζίτες στεβιόλης
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 και το άρθρο 30 παράγραφος 5,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1333/2008 θεσπίζει κοινοτικό κατάλογο προσθέτων τροφίμων που εγκρίνονται για χρήση σε τρόφιμα και τους όρους χρήσης τους.
(2)
Η Ευρωπαϊκή Αρχή για την Ασφάλεια των Τροφίμων (στο εξής η «Αρχή») αξιολόγησε την ασφάλεια των γλυκοζιτών στεβιόλης, που εκχυλίζονται από τα φύλλα του φυτού Stevia rebaudiana Bertoni, ως γλυκαντικού και διατύπωσε τη γνώμη της στις 10 Μαρτίου 2010 (2). Η «Αρχή» καθόρισε ως αποδεκτή ημερήσια πρόσληψη (ΑΗΠ) για τους γλυκοζίτες στεβιόλης τα 4 mg/kg σωματικού βάρους, εκφραζόμενη ως ισοδύναμα στεβιόλης. Σύμφωνα με συντηρητικές εκτιμήσεις για την έκθεση στους γλυκοζίτες στεβιόλης τόσο των ενηλίκων όσο και των παιδιών, είναι πιθανό αυτή η ΑΗΠ να ξεπεραστεί στα μέγιστα προτεινόμενα επίπεδα χρήσης.
(3)
Λαμβάνοντας υπόψη τα συμπεράσματα της Αρχής, οι αιτούντες υπέβαλαν, τον Σεπτέμβριο του 2010, αναθεωρημένα επίπεδα χρήσης για τα οποία ζητήθηκε η γνώμη της Αρχής. Τον Ιανουάριο του 2011 δημοσιεύθηκε δήλωση για την αξιολόγηση της έκθεσης στα νέα επίπεδα (3). Παρά τα αναθεωρημένα επίπεδα χρήσης, το συμπέρασμα ήταν πολύ παρόμοιο, δηλαδή ότι τόσο για τους ενήλικες όσο και για τα παιδιά η ΑΗΠ μπορεί να ξεπεραστεί για καταναλωτές υψηλού βαθμού πρόσληψης. Οι βασικοί συνεισφέροντες στη συνολική αναμενόμενη έκθεση στους γλυκοζίτες στεβιόλης είναι τα μη αλκοολούχα αρωματισμένα ποτά (αναψυκτικά).
(4)
Παράλληλα με την εξέταση της ανάγκης για τη διάθεση στην αγορά νέων προϊόντων με μειωμένη ενεργειακή αξία, πρέπει να εγκριθεί η χρήση γλυκοζιτών στεβιόλης ως γλυκαντικών σε κατάλληλα ανώτατα επίπεδα χρήσης. Συνεκτιμώντας την πιθανή σημαντική συμβολή των αναψυκτικών στην πρόσληψη γλυκοζιτών στεβιόλης, πρέπει να θεσπιστεί μείωση του επιπέδου χρήσης για αρωματισμένα ποτά, σε σύγκριση με τα προηγουμένως προτεινόμενα επίπεδα χρήσης που εξετάστηκαν από την Αρχή.
(5)
Η Επιτροπή θα ζητήσει από τους παραγωγούς και τους χρήστες γλυκοζιτών στεβιόλης πληροφορίες για την πραγματική χρήση των προσθέτων τροφίμων μετά την έγκρισή της. Η Επιτροπή θα θέσει αυτές τις πληροφορίες στη διάθεση όλων των κρατών μελών και θα ζητήσει από την Αρχή, κατά περίπτωση, να διενεργήσει νέα αναλυτικότερη εκτίμηση της έκθεσης, συνεκτιμώντας τις πραγματικές χρήσεις των γλυκοζιτών στεβιόλης στις διάφορες υποκατηγορίες των τροφίμων και την κατανάλωση των κανονικών τροφίμων συγκριτικά με τα τρόφιμα με μειωμένη ενεργειακή αξία.
(6)
Στη γνώμη της Αρχής, η ΑΗΠ των γλυκοζιτών στεβιόλης εκφράζεται ως ισοδύναμα στεβιόλης. Η έκθεση σε γλυκοζίτες στεβιόλης μέσω της διατροφής εκφράστηκε επίσης ως ισοδύναμα στεβιόλης. Επομένως, είναι σκόπιμο τα ανώτατα επιτρεπόμενα επίπεδα χρήσης να εκφράζονται επίσης ως ισοδύναμα στεβιόλης. Τα ανώτατα επίπεδα γλυκοζιτών στεβιόλης εκφράζονται ως το σύνολο όλων των γλυκοζιτών στεβιόλης που αναφέρονται ονομαστικά στις προδιαγραφές και μπορεί να μετατραπούν σε ισοδύναμα στεβιόλης χρησιμοποιώντας τους συντελεστές μετατροπής που αναφέρονται στις προδιαγραφές.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποίηση του κανονισμού (ΕΚ) αριθ. 1333/2008
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Μεταβατική διάταξη
Κατά παρέκκλιση από το άρθρο 2 παράγραφος 1 του κανονισμού (ΕΕ) αριθ. 1129/2011 της Επιτροπής, της 11ης Νοεμβρίου 2011, για την τροποποίηση του παραρτήματος ΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου με τον οποίο θεσπίστηκε ο κοινοτικός κατάλογος πρόσθετων τροφίμων (4), οι καταχωρίσεις στο μέρος Β και το μέρος Ε του παραρτήματος ΙΙ του κανονισμού (ΕΚ) αριθ. 1333/2008 για τους γλυκοζίτες στεβιόλης (Ε 960) ισχύουν από την ημερομηνία έναρξης ισχύος του παρόντος κανονισμού.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Νοεμβρίου 2011.

Labels: 0
3
17